**ELŐTERJESZTÉS**

**Szombathely Megyei Jogú Város Közgyűlésének 2020. szeptember 24-i ülésére**

**Javaslat önkormányzati tulajdonú ingatlanokkal kapcsolatos döntések meghozatalára**

1. **Ingatlanok értékesítésére kiírt pályázatok elbírálása**
2. **A szombathelyi 059/4 hrsz.-ú ingatlan:**

A Közgyűlés a 123/2020. (VI.25.) Kgy. számú határozata alapján a tulajdonában lévő szombathelyi külterületi 059/4 hrsz.-ú, kivett telephely megnevezésű ingatlan értékesítésére egyfordulós nyilvános pályázatot hirdetett 248.671.000,- Ft + ÁFA minimum vételáron azzal, hogy a Közgyűlés az ajánlatokat az ajánlattevő által vállalt vételár nagysága, ami legalább a kikiáltási ár összege, illetve az ajánlattevőnek a vételár megfizetésének módjára és határnapjára tett nyilatkozata, valamint a hasznosítási elképzelés együttes értékelésével bírálja el. A hasznosítási elképzelés a bírálat során abban az esetben vehető figyelembe, ha az érvényes pályázatok alapján megajánlott legmagasabb vételárak között a különbség legfeljebb 5 %.

A pályázati felhíváshoz közzétételre került egy kiegészítő tájékoztatás, hogy a szombathelyi 059/4 hrsz.-ú ingatlanon megvalósított szennyvízátemelőnek a szombathelyi 019/5 hrsz.-ú, önkormányzati tulajdonú ingatlanhoz csatolása érdekében telekalakítási eljárást kell szükségszerűen lefolytatni arra tekintettel, hogy a víziközmű és annak védőövezete elhelyezése önkormányzati tulajdonú földrészleten legyen biztosított. A 059/4 hrsz.-ú ingatlan területe a szükséges telekalakítási eljárás következtében nagyságrendileg 0,3-0,4 %-kal, 61675 m²-ről megközelítőleg 61445 m²-re csökken. A pályázati felhívásban meghatározott feltételek – így köztük a vételár összege – változatlanul fennállnak.

A kiírt pályázatra 2020. augusztus 5. 12 óráig, azaz határidőben 2 (kettő) pályázat érkezett.

1. Ajánlat

Pályázó: INTER-ALP STORE Kft.

Székhely: Szombathely, Géfin Gy. u. 24.

Ajánlott vételár: 255.000.000,- Ft + ÁFA

1. Ajánlat (együttes pályázat)

Pályázó: MOBILINTER Kft.

Székhely: Szombathely, Prága u. 11/A.

Pályázó: URAI FÖLDGÉP Kft.

Székhely: Uraiújfalu, Szentivánfa u. 130.

Pályázó: LINZER INDUSTRIE SERVICE GMBH

Székhely: Camp-Spich Str. 70., Troisdorf, Németország

Ajánlott vételár: 249.001.000,- Ft + ÁFA

A pályázati felhívás az alábbiak szerint tartalmazta az ajánlathoz csatolandó dokumentumok listáját azzal, hogy amennyiben azok közül bármelyik hiányzik, a pályázat formai szempontból érvénytelennek minősül.

„Az ajánlatot természetes személy legalább magánokirat formai követelményeinek megfelelő módon, jogi személy pedig cégszerűen aláírt szándéknyilatkozat formában köteles benyújtani.

Az ajánlatnak tartalmaznia kell:

* az ajánlattevő nevét, címét vagy székhelyét,
* az ajánlattevő személyi, illetve cégadatait,
* az ajánlattevő értesítési címét, a kapcsolattartó nevét és telefonszámát,
* azt a bankszámla számot, amelyre a pályázati biztosítékot vissza lehet utalni,

- a vételár mértékére, megfizetésének módjára, határnapjára tett ajánlatot,

- az ajánlattevő aláírását.

Az ajánlathoz csatolni kell:

* + igazolást, hogy az ajánlattevőnek – Szombathely Megyei Jogú Város Önkormányzata és az állami adóhatóság felé – egy évnél régebben lejárt adó vagy adók módjára behajtható köztartozása nincs,
  + az 1. pont szerinti okiratok, illetve az aláírási címpéldány eredeti, vagy közjegyző által hitelesített másolati példányát,
  + a pályázati biztosíték befizetésének igazolását,
  + a hasznosítási koncepció leírását;
  + nyilatkozatot arról, amennyiben vevő jogi személy gazdasági társaság, úgy a nemzeti vagyonról szóló 2011. évi CXCVI. törvény 3. § (1) bekezdése alapján átlátható szervezetnek minősül;
  + nyilatkozatot annak tudomásulvételéről, hogy a pályázat egésze nyilvános (kivéve: természetes személy ajánlattevőnél az anyja neve, lakcíme, születési ideje, helye, személyi száma, személyes okmányai másolata),
  + kitöltött adatkezelési tájékoztató és hozzájáruló nyilatkozatot, amely a pályázati felhívás melléklete;”
  + nyilatkozatot arról, hogy az ajánlattevő a pályázati felhívás feltételeit elfogadja.”

A 2. Ajánlat egyik ajánlattevője a LINZER INDUSTRIE SERVICE GMBH (székhely: Camp-Spich Str. 70., Troisdorf, Németország) pályázati ajánlatába nem megfelelő (eredeti vagy közjegyző által hitelesített) cégkivonatot csatolt, befizette, de ajánlata mellékleteként nem csatolta a pályázati biztosíték befizetésének igazolását, illetve nem megfelelően igazolta az adó vagy adók módjára behajtható köztartozások hiányát. A pályázati felhívás III. 2. pontjában foglaltak alapján pályázati ajánlata formai szempontból érvénytelen.

Az 1. Ajánlat pályázati dokumentációja teljeskörű, azaz formai szempontból érvényes.

A pályázatok a Vagyongazdálkodási Irodán megtekinthetők.

1. A szombathelyi 8613/6, 8613/7 és 8613/8 hrsz.-ú ingatlanok:

A Közgyűlés a 123/2020. (VI.25.) Kgy. számú határozata alapján a tulajdonában lévő szombathelyi 8613/6, 8613/7 és 8613/8 hrsz.-ú, kivett beépítetlen terület megnevezésű ingatlanok egyben történő értékesítéséreegyfordulós nyilvános pályázatot hirdetett 52.485.000,- Ft + ÁFA minimum vételáron azzal, hogy a Közgyűlés az ajánlatokat az ajánlattevő által vállalt vételár nagysága, ami legalább a kikiáltási ár összege, illetve az ajánlattevőnek a vételár megfizetésének módjára és határnapjára tett nyilatkozata, valamint a hasznosítási elképzelés együttes értékelésével bírálja el. A hasznosítási elképzelés a bírálat során abban az esetben vehető figyelembe, ha az érvényes pályázatok alapján megajánlott legmagasabb vételárak között a különbség legfeljebb 5 %.

A pályázati felhívásra ajánlat nem érkezett, így a pályázati eljárás eredménytelenül zárult.

Tájékoztatom a Tisztelt Közgyűlést, hogy a 123/2020. (VI. 25.) Kgy. számú határozat 5. pontja értelmében a forgalmi értékbecslés érvényességének határidején belül a pályázat újra kiírásra kerül.

1. **Döntés elővásárlási jogról**

**Javaslat a szombathelyi 6841 hrsz.-ú, Széll Kálmán u. 19. szám alatti ingatlanon fennálló elővásárlási jog gyakorlásával kapcsolatos döntés meghozatalára**

Szombathely Megyei Jogú Város Közgyűlése a 23/2008. (X. 31.) önkormányzati rendeletével módosította a Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról szóló 30/2006. (IX. 7.) önkormányzati rendeletet (a továbbiakban: HÉSZ). A módosítás kapcsán a rendeletben egy korábban nem szabályozott sajátos jogintézmény, az önkormányzatot településrendezési célok megvalósítása érdekében megillető elővásárlási jog jelent meg.

A rendelet 62. § (8) bekezdése kimondja, hogy az egyes ingatlanok esetében az Önkormányzat nevében a polgármester egyedi hatósági határozattal rendeli el az az épített környezet alakításáról és védelméről szóló 1997. évi LXXVIII. törvény (továbbiakban: Étv.) 17. §-ában az önkormányzat számára sajátos jogintézményként biztosított, az Étv. 25. §-ában részletezett elővásárlási jog bejegyzését.”

A határozatok alapján számos ingatlanra bejegyzésre került az Önkormányzat elővásárlási joga, ugyanis az Étv. 25. § (4) bekezdése szerint az elővásárlási jogot az Önkormányzat köteles az ingatlan-nyilvántartásba bejegyeztetni.

A rendezési tervben az elővásárlási joggal érintett területek bejelölésre kerültek, ezek közé tartozik a 6841 hrsz. alatti, „kivett bölcsőde” megnevezésű ingatlan is. A HÉSZ 3. számú melléklete alapján az ingatlanra Önkormányzatunk elővásárlási joga „oktatás, kultúra” céljából áll fenn.

Az 1/1 tulajdoni hányaddal rendelkező MÁV Zrt. az MNV Zrt. által működtetett Elektronikus Aukciós Rendszer felületén az érintett, 2079 m² alapterületű, természetben a Széll Kálmán u. 19. szám alatt található ingatlant értékesítés céljából meghirdette. Az árverés eredményesen zárult, a nyertes Krahen Kft. (1022 Budapest, Árvácska u. 6.) által ajánlott vételár összege 77.000.000,- Ft +ÁFA. Az adásvételi szerződés tervezete jelen előterjesztés 1. számú melléklete.

A MÁV Zrt. 2020. augusztus 27-én nyilatkozattételre hívta fel Önkormányzatunkat, hogy az ingatlanon fennálló elővásárlási jogával élni kíván-e. Az Étv. 25. § (6) bekezdése szerint, ha az Önkormányzat a megkereséstől számított hatvan napon belül nem nyilatkozik, az ingatlan elidegeníthető. A bejegyzett elővásárlási jogot az elidegenítés nem érinti.

A 83/2009. (II. 26.) Kgy. számú határozat alapján az elővásárlási jog gyakorlása tárgyában – a Városfejlesztési-, Üzemeltetési és Környezetvédelmi Bizottság véleményezését követően – a döntést a Szombathely Megyei Jogú Város Önkormányzata vagyonáról szóló 40/2014. (XII 23.) önkormányzati rendelet 8. § (1) bekezdése szerint – a vételi ajánlatban meghatározott vételár (ügyleti érték) figyelembevételével – a tulajdonosi jogok gyakorlására jogosult személy vagy szerv hozza meg. A jelen esetben – a 77.000.000,- Ft + ÁFA vételárra tekintettel – a rendelet 8. § (1) bekezdés c) pontja alapján a Közgyűlés gyakorolja a tulajdonosi jogokat.

A korábbi Városfejlesztési-, Üzemeltetési és Környezetvédelmi Bizottság hatáskörét a Gazdasági és Jogi Bizottság vette át.

Mindezek alapján a Közgyűlés jogosult meghozni a döntést abban a kérdésben, hogy az Önkormányzat az elővásárlási jogával kíván-e élni.

Tájékoztatom a Tisztelt Közgyűlést arról is, hogy a szóban forgó, elővásárlási joggal érintett ingatlan megvásárlására Önkormányzatunk a költségvetésében nem biztosított önálló soron fedezetet. Ezért jelenleg nem adottak a feltételei annak, hogy az Önkormányzat elővásárlási jogával élve ingatlant vásároljon.

1. **Javaslat ingyenes használatokról szóló döntések meghozatalára**
2. **Javaslat az Óperint u. 15. szám alatti ingatlan udvari műhely helyiségének ingyenes használatba adására**

Tájékoztatom a Tisztelt Közgyűlést arról, hogy a HÁROFIT Közhasznú Egyesület elnöke azzal a kéréssel fordult Önkormányzatunkhoz, hogy az Óperint u. 15. szám alatti ingatlanban található, udvar felől megközelíthető, évek óta üresen álló műhely megnevezésű helyiséget adjuk az Egyesület ingyenes használatába.

Az egyesület fő profilja a közösségfejlesztés és a közösségi munka, ennek kapcsán szeretnének egy olyan helyiséget, ahol a hátrányos helyzetű és a roma családok, főképpen a gyermekek az általuk szervezett programokon részt tudnak venni. Egy közösségi teret szeretnének, ahol az iskolás gyerekek számára tanulás-korrepetálást, illetve kézműves foglalkozásokat tartanának. Játékos képzésekkel, önkéntesek segítségével bővítenék a gyerekek elméleti-gyakorlati tudását.

Szeretnének továbbá kisgyermekes anyukáknak is segíteni. Elképzelésük, hogy összejöveteleket szerveznének számukra beszélgetés, tapasztalatcsere céljából.

A Nárai u. 1. szám alatti ingatlanban, amelyben jelenleg az Egyesület Szombathely Megyei Jogú Város Roma Nemzetiségi Önkormányzatával és a KÁLVÁRIA Polgárőr Egyesülettel tevékenykedik, a fenti célokat nem tudják megvalósítani, mert az ingatlanban napi szinten ügyfélfogadás zajlik.

Az Önkormányzat helyiségnyilvántartásában a helyiség 5705/A/4/6 helyrajzi számon, 115 négyzetméteres műhelyként szerepel, amely két különálló részből tevődik össze. A földszinten található a műhely, továbbá az emeleti szinten egy szociális helyiség került kialakításra vizesblokkal és átfolyós gázkazánnal, ami a földszinti helyiség fűtését szolgálja.

A helyiségcsoport jelenlegi állapotában használhatatlan, teljes felújítást igényel. (A TOP 6.7.1-15-SH1-20016-00001 sz. „Szociális városrehabilitáció II. ütem” c. projekt keretén belül a lakóépület lakásai felújításra kerültek, viszont a műhely nem volt része a projektnek.)

A HÁROFIT Közhasznú Egyesület nyilatkozott, miszerint a szükséges felújítási munkák elvégzését vállalják, és az esetlegesen átadásra kerülő helyiség fenntartását az Önkormányzat külön támogatása nélkül, saját költségvetésből kívánják finanszírozni. Ehhez külső forrásokat, pályázati úton elérhető támogatásokat keresnek.

A helyiségbérlet szabályairól szóló 17/2006. (V.25) önkormányzati rendelet 2. § (3) bekezdése szerint a helyiség ingyenes használatba adásáról a Közgyűlés jogosult dönteni kizárólag közfeladat ellátása céljából, a közfeladat ellátásához szükséges mértékben.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladatok: a kulturális szolgáltatás, különösen a nyilvános könyvtári ellátás biztosítása, filmszínház, előadó-művészeti szervezet támogatása, a kulturális örökség helyi védelme, a helyi közművelődési tevékenység támogatása.

Fentiek alapján kérem a Tisztelt Közgyűlést, hogy az előterjesztést tárgyalja meg és értsen egyet azzal, hogy az 5705/A/4/6 hrsz-ú ingatlan – a határozati javaslatban foglalt feltételekkel – a HÁROFIT Közhasznú Egyesület ingyenes használatába kerüljön.

1. **Javaslat a Kámoni fiókkönyvtár Szófia u. 31. szám alatti ingatlanon fennálló ingyenes használati jogviszonyának megszüntetésére, az ingatlan elidegenítésére, valamint a fiókkönyvtár részére a Szent Imre herceg u. 84/b. szám alatti ingatlanon ingyenes használati jogviszony létesítésére**

Tájékoztatom a Tisztelt Közgyűlést arról, hogy a Kámoni Arborétum és Ökoturisztikai Központ területén, a Szombathely, Szent Imre herceg út 84/b. szám alatti, 828/7 hrsz.-ú ingatlanon a Kámoni Fiókkönyvtár épületének kivitelezési munkálatai befejeződtek, ezzel lehetővé vált a korábban a Szófia u. 31. szám alatt működő fiókkönyvtár fenti ingatlanban történő elhelyezése.

A Szófia u. 31. szám alatti, 1290 m2 alapterületű „kivett kultúrház” megnevezésű ingatlant a Tisztelt Közgyűlés a 321/2018.(XII.10.) Kgy. számú határozatával értékesítésre javasolta azzal, hogy az ingatlant a Kámoni Fiókkönyvtár elhelyezését követően – tekintettel arra, hogy az a továbbiakban közvetlenül sem önkormányzati feladat és hatáskör ellátását, sem közhatalom gyakorlását nem fogja szolgálni – kivonja a korlátozottan forgalomképes vagyoni körből és az ingatlan üzleti vagyonnak minősül.

Fenti ingatlan 43 m2 nagyságú részére vonatkozóan 2025. április 27. napjáig a Kámon-Hús Kereskedelmi és Húsipar Kft. bérleti jogviszonnyal rendelkezik. Bérleti jogviszonya alapján elővásárlási joggal a bérlő nem rendelkezik.

Elkészült az ingatlan forgalmi értékbecslésének aktualizálása. A SZOVA Nonprofit Zrt. szakértője az ingatlan forgalmi értékét – figyelembe véve az ingatlanra vonatkozóan fennálló bérleti jogviszonyt, változatlanul – 30.600.000,- Ft+ÁFA összegben állapította meg.

Az épület építési ideje 1928. évre tehető, az épület eredeti funkciója nem ismert. Utcaképi megjelenése eltérő. A Maros utcára néző homlokzat felújított, míg a Szófia utcai homlokzat elhanyagolt, leromlott állapotú. Az épület részben alápincézett (25,5 m2), földszint (364 m2) és beépítetlen padlás kialakítású. Teljes közműellátottsággal, egyedi mérési lehetőséggel rendelkezik. A Maros utcára nyíló üzlet az utcáról közvetlenül megközelíthető, a könyvtár a Szófia utcai gépkocsi behajtón át érhető el. Az üzlethelyiséget a bérlő saját költségén felújította, a könyvtár és a korábban a Nagycsaládos Egyesület által használt ingatlanrész leromlott állapotú.

Javaslom a Tisztelt Közgyűlésnek, hogy a Berzsenyi Dániel Könyvtár Szófia u. 31. szám alatti ingatlanra vonatkozóan fennálló ingyenes használati jogviszonya 2020. október 1. napjával kerüljön megszüntetésre és az ingatlan értékesítésére vonatkozóan – Szombathely Megye Jogú Város Önkormányzata vagyonáról szóló 40/2014. (XII.23.) önkormányzati rendelet versenyszabályzatában foglaltak alapján – az alábbi speciális feltételekkel kerüljön sor pályázati felhívás kiírására:

* az ingatlan a 43 m2-es üzletre vonatkozó, 2025. április 27. napjáig érvényes bérleti jogviszonnyal együtt kerül értékesítésre,
* az ingatlan minimális vételára 30.600.000,- Ft + ÁFA

Az ingatlan pályázati felhívása az előterjesztés 2. számú, értékbecslése az 3. számú melléklete.

Javaslom továbbá, hogy - a Kámoni Fiókkönyvtár elhelyezése érdekében - a Berzsenyi Dániel Könyvtár számára a Tisztelt Közgyűlés biztosítson ingyenes használatot 2020. október 1. napjától határozatlan időtartamra a Szent Imre herceg út 84/b. szám, 828/7 hrsz. alatti Kámoni Arborétum és Ökoturisztikai Központ területének 2300 m² nagyságú részére, a határozati javaslatban foglalt feltételekkel.

1. **Javaslat a 11-es Huszár Laktanya alakuló tere egy részének ingyenes használatba adására (Magyar Honvédség 6. Sipos Gyula Területvédelmi Ezred)**

Tájékoztatom a Tisztelt Közgyűlést, hogy a Magyar Honvédség 6. Sipos Gyula Területvédelmi Ezred a szombathelyi 11-es Huszár út 40. szám, 2164/8 hrsz.-ú ingatlanon található 11-es Huszár Laktanya alakuló tere egy részének ingyenes használatba adását kérte a Speciális Önkéntes Tartalékosok Kiképzésének céljára. A területen a kiképzésre heti 1-2 alkalommal 2 óra időtartamban, a későbbiekben pedig havi 1-2 alkalommal péntek és szombati napokon kerülne sor.

Az igénybevétellel érintett terület egy részét az Apáczai Waldorf Általános Iskola és Alapfokú Művészeti Iskola használja.

Az ingyenesen használni kívánt földrészletet tartalmazó alakuló tér térképi ábrázolása az előterjesztés 4. számú melléklete.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 12. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladat a honvédelem, polgári védelem, katasztrófavédelem és helyi közfoglalkoztatás.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja értelmében az önkormányzati vagyon 3 évet meghaladó ingyenes használatát a Közgyűlés engedélyezi.

A kezelő SZOVA Nonprofit Zrt. a kezelői állásfoglalásában – feltételekkel – hozzájárult a szóban forgó terület használatba adásához.

Fentiek alapján javaslom a Tisztelt Közgyűlésnek, hogy a 11-es Huszár út 40. szám, 2164/8 hrsz.-ú ingatlan alakuló terének az Általános Iskola által nem használt területére a Magyar Honvédség 6. Sipos Gyula Területvédelmi Ezred részére biztosítson ingyenes használatot 2020. október 1-től 2025. szeptember 30-ig terjedő 5 év határozott időtartamra.

1. **Javaslat az Erkel Ferenc u. 5. szám, 10645 hrsz. alatti ingatlan ingyenes használatba adására (Újperinti Sportegyesület)**

Tájékoztatom a Tisztelt Közgyűlést, hogy az Újperinti Sportegyesület a Szombathely, Erkel Ferenc u. 5. szám, 10645 hrsz. alatti ingatlanban található klub- és könyvtár helyiségek 5 éves időtartamra szóló, ingyenes használatba adásra vonatkozó kérelemmel fordult az Önkormányzathoz.

Kérelmében előadta, hogy az újperinti városrészben jelenleg nincs olyan közösségi célokat szolgáló helyiség-együttes, amely az Egyesület kulturális tevékenységét segítené, és a tervezett programok helyszínéül szolgálna. A helyiségekben a baba-mama foglalkozásokon kívül a terület lakói részére szervezett közösségi programokat valósítanának meg, valamint tervezik a helyi népi hagyományok felelevenítését is.

Az ingyenesen használni kívánt önkormányzati tulajdonú ingatlanrészt tartalmazó épületre vonatkozó helyszín- és alaprajz az előterjesztés 5. számú melléklete.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladatok: a kulturális szolgáltatás, különösen a nyilvános könyvtári ellátás biztosítása, filmszínház, előadó-művészeti szervezet támogatása, a kulturális örökség helyi védelme, a helyi közművelődési tevékenység támogatása.

A helyiségbérlet szabályairól szóló 17/2006. (V. 25.) önkormányzati rendelet 2. § (3) bekezdése alapján a helyiség ingyenes használatba adásáról a Közgyűlés jogosult dönteni kizárólag közfeladat ellátása céljából, a közfeladat ellátásához szükséges mértékben.

A kezelő SZOVA Nonprofit Zrt. a kezelői állásfoglalásában – feltételekkel – hozzájárult a szóban forgó ingatlan ingyenes használatba adásához.

Fentiek alapján javaslom a Tisztelt Közgyűlésnek, hogy az Erkel Ferenc u. 5. szám, 10645 hrsz.-ú ingatlanon található, klub- és könyvtárhelyiségeket is magában foglaló, 112 m² alapterületű helyiségcsoportra biztosítson ingyenes használatot az Újperinti Sportegyesület részére 2020. október 1-től 2025. szeptember 30-ig terjedő 5 év határozott időtartamra.

1. **Javaslat a Szent Márton utcai aluljáróban található üzlethelyiségre vonatkozó használati megállapodás módosítására**

Szombathely Megyei Jogú Város Közgyűlése a 399/2015. (X. 22.) Kgy. számú határozatában arról döntött, hogy a Szent Márton utcai aluljáróban található 87 m² területű üzlethelyiséget 2015. november 1. napjától 2020. október 31. napjáig tartó határozott időtartamra a SZOVA Nonprofit Zrt. ingyenes használatába adja, az alapszabályában meghatározott célra.

Önkormányzatunkhoz benyújtott kérelmében a SZOVA Nonprofit Zrt. arról nyilatkozott, hogy az ingatlan használatára továbbra is igényt tart, azt a köztisztasági feladatok ellátásában résztvevő munkavállalók elhelyezésére, valamint öltözködési, tisztálkodási és szociális célból használná.

A kötelező feladatok ellátása érdekében kéri ezért a használati megállapodás időtartamának meghosszabbítását a szerződésben meghatározott feltételek további fenntartásával.

A nemzeti vagyonról szóló 2011. évi CXCVI. törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

A SZOVA Nonprofit Zrt., mint Szombathely Megyei Jogú Város Önkormányzata kizárólagos tulajdonában lévő gazdasági társasága a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontja értelmében közfeladatot lát el.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján tulajdonjogot ingyenesen átruházni vagy 3 éves időtartamot meghaladó ingyenes használatot engedélyezni a Közgyűlés jogosult.

Fentiek alapján javaslom a Tisztelt Közgyűlésnek, hogy a Szent Márton téri aluljáróban található 87 m²-es üzlethelyiségre vonatkozón a SZOVA Nonprofit Zrt.-vel fennálló ingyenes használati megállapodás időtartamát 2025. október 31. napjáig hosszabbítsa meg az eredeti szerződésben meghatározott feltételek fenntartásával.

1. **Javaslat a Pálos Károly Szociális Szolgáltató Központ és Gyermekjóléti Szolgálat Jászai M. u. 4. szám alatti ingatlanra vonatkozó ingyenes használatba adási megállapodásának módosítására**

Tájékoztatom a Tisztelt Közgyűlést arról, hogy a Pálos Károly Szociális Szolgáltató Központ és Gyermekjóléti Szolgálat a 224/2019. (IV.30.) Kgy. számú határozat alapján 2019. augusztus 30. napjától határozatlan időre ingyenes használatba kapta a szombathelyi 9146/9 hrsz-ú, Szombathely, Jászai M. u. 4. szám alatti „kivett óvoda” megnevezésű ingatlan földszinti és első emeleti részét család- és gyermekjóléti központ működtetése céljából.

Az intézmény a földszinti közösségi terek kialakítása és akadálymentesítése érdekében a fenntartó engedélyével pályázatot nyújtott be a TOP CLLD helyi felhívása keretén belül, melynek címe: „Hátrányos helyzetű emberek elszigetelődésének megakadályozása, közösségi bevonása, képzése”. A helyi felhívás kódszáma: TOP-7.1.1-16-H-101-13. A projekt megvalósítása önerőt nem igényel és többletköltség biztosítása nélkül fenntartható.

Az ingatlan átalakítási, felújítási munkálatainak elvégzéséhez tulajdonosi hozzájárulás került kiadásra. A helyi támogatási kérelem elbírálásához azonban a tulajdonosi és kezelői hozzájárulásokon túl szükséges igazolni, hogy a beruházással érintett ingatlanrész hosszú távon (legalább a projekt megvalósítás befejezésétől számított 5 évig) az intézmény rendelkezésére fog állni.

Javaslom a Tisztelt Közgyűlésnek, hogy az intézmény fenti ingatlanra vonatkozó ingyenes használati megállapodása kerüljön módosításra, miszerint a használatba adó kötelezettséget vállal arra, hogy a fenti ingatlanra vonatkozóan fennálló ingyenes használati jogviszonyt – az intézmény által a TOP-7.1.1-16-H-101-13. kódszámú pályázati felhívásra benyújtott pályázat pozitív elbírálása esetén – a projekt megvalósítás befejezésétől számított 5 évig nem szünteti meg.

Kérem, a Tisztelt Közgyűlést értsen egyet a megállapodás fenti tartalmú módosításával a megállapodás egyéb feltételeinek változatlanul hagyása mellett, és hatalmazza fel a Polgármestert a módosított használatba adási megállapodás aláírására.

1. **A Dolgozók útja-Aranypatak utca közötti út önkormányzati tulajdonba adása**

Az Aranypatak Lakópark Közműépítő Építőközösség beruházásában elkészült a Szombathely, Eötvös utcától É-ra található Aranypatak Lakópark belső úthálózata és közművei.

A beruházással érintett utcák a következők: Weöres Sándor utca 4063/11 hrsz., Szenczy Imre utca 4063/31 hrsz., Lancsics Bonifác utca 4063/42 hrsz., Csepy Dömötör utca 4063/20 hrsz., 4063/17-hrsz-ú közpark besorolású terület. (1. melléklet)

Az utak, járdák területe nem került Önkormányzati tulajdonba a beruházást megelőzően. Az utak, járdák műszaki átadás-átvétele megtörtént, ideiglenes forgalomba helyezésükre 2010. február hónapban került sor.

Az Építőközösség az eltelt időszakban az útburkolat hibák javítását, a megsüllyedt, hiányos kiemelt szegélyek cseréjét, pótlását, közműszerelvények szintbe helyezését folyamatosan elvégezte, a hiányzó járdaszakaszokat kiépítette.

Az Építőközösség kéri az Önkormányzatot, hogy a lakóterület úthálózatát vegye tulajdonba és kezelésbe.

A 363/2004. (IX.28.) Kgy. sz. határozatban rögzítésre került, hogy a belső úthálózat, közlekedési területek önkormányzati tulajdonba és kezelésbe vételre csak abban az esetben kerülhet sor, ha azok az önkormányzat által előírt minőségi szinten elkészültek, forgalomba helyezésük megtörtént és a lakóingatlanok min.: 90%-ának a használatbavételi engedély kiadása megtörtént. Az erre vonatkozó hatósági igazolás az Önkormányzat részére benyújtásra került.

A tulajdonba és kezelésbe vételhez szükséges megállapodás megkötéséhez a Gazdasági és Városstratégiai Bizottság 177/2019.(VI.11.) GVB sz. határozata alapján be kellett nyújtani az Önkormányzati Ingatlanvagyon-kataszteri nyilvántartáshoz szükséges dokumentumokat („U1” lapok) az önkormányzatok tulajdonában lévő ingatlanvagyon nyilvántartási és adatszolgáltatási rendjéről szóló 48/2001. (III.27.) Kormányrendeletnek megfelelően, az érintett ingatlanokon telepített növények dendrológiai bemérését, az utak forgalomba helyezésére vonatkozó jogerős határozatot, vagy nyilatkozatot annak beszerzéséről, nyilatkozatot a lakóparkhoz tartozó ingatlanok beépítését követő használatbavételi engedélyek számáról helyrajzi számokra lebontva. A Bizottsági határozatban foglaltakat az Építőközösség teljesítette, a dokumentumokat benyújtotta.

Az Építőközösség nyilatkozatot nyújtott be, hogy a lakók támogatták, hogy a 4063/17 hrsz.-ú zöldterületen nem épült park, nem történt fásítás.

Az önkormányzati tulajdonba, kezelésbe történő átadáshoz Szombathely Megyei Jogú Város Közgyűlésének 40/2014. (XII.23.) sz. önkormányzati rendelete alapján Közgyűlési döntés szükséges.

Javaslom a Tisztelt Közgyűlésnek, hogy értsen egyet azzal, hogy az Aranypatak lakópark útjainak (Weöres Sándor utca 4063/11 hrsz., Szenczy Imre utca 4063/31 hrsz., Lancsics Bonifác utca 4063/42 hrsz., Csepy Dömötör utca 4063/20 hrsz., 4063/17-hrsz-ú közpark besorolású terület) tulajdoni és közútkezelő jogát Szombathely Megyei Jogú Város Önkormányzata az Aranypatak Lakópark Közműépítő Építőközösség tagjainak ingatlan-nyilvántartásba bejegyzett tulajdonosaitól térítésmentesen átvegye.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2020. szeptember 17.**

**/: Dr. Nemény András :/**

**I.**

**Határozati javaslat**

**........../2020. (IX.24.) Kgy. sz. határozat**

1. A Közgyűlés Szombathely Megyei Jogú Város Önkormányzata tulajdonában lévő szombathelyi külterületi 059/4 hrsz.-ú, kivett telephely megnevezésű ingatlan értékesítésére 2020. július 6. napján kiírt pályázati eljárást Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet Versenyeztetési Szabályzat 39.) pontja alapján eredményesnek, az INTER-ALP STORE Kft. ajánlatát formai szempontból érvényesnek, a MOBILINTER Kft. - URAI FÖLDGÉP Kft. - LINZER INDUSTRIE SERVICE GMBH együttes ajánlattevők pályázatát formai szempontból érvénytelennek nyilvánítja.
2. A Közgyűlés az INTER-ALP STORE Kft. (9700 Szombathely, Géfin Gy. u. 24.) ajánlattevő pályázatát nyilvánítja nyertesnek. A nyertes ajánlattevő által ajánlott vételár 255.000.000,- Ft + ÁFA.
3. A Közgyűlés felhatalmazza a Polgármestert, hogy az adásvételi szerződést a nyertes ajánlattevővel – a 059/4 hrsz.-ú ingatlanon megvalósított szennyvízátemelőnek a szombathelyi 019/5 hrsz.-ú, önkormányzati tulajdonú ingatlanhoz csatolása érdekében szükségszerűen lefolytatott telekalakítási eljárás figyelembevételével, annak lefolytatása után – megkösse.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

adásvételi szerződés megkötésére: 2020. október 31.

**II.**

**Határozati javaslat**

**........../2020. (IX.24.) Kgy. sz. határozat**

A Közgyűlés Szombathely Megyei Jogú Város Önkormányzata tulajdonában lévőszombathelyi 8613/6, 8613/7 és 8613/8 hrsz.-ú, kivett beépítetlen terület megnevezésű ingatlanok egyben történő értékesítésére 2020. július 6. napján kiírt pályázati eljárást Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet Versenyeztetési Szabályzat 39.) pontja és 40.) pont a) alpontja alapján eredménytelennek nyilvánítja.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**III.**

**Határozati javaslat**

**........../2020. (IX.24.) Kgy. sz. határozat**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII 23.) önkormányzati rendelet 8. § (1) bekezdés c) pontja alapján úgy döntött, hogy **Szombathely Megyei Jogú Város Önkormányzata** a **szombathelyi 6841 hrsz.-ú,** „kivett bölcsőde” megnevezésű, természetben a **Szombathely, Széll Kálmán u. 19. szám alatt található ingatlan** MÁV Zrt. 1/1 arányú tulajdoni illetősége vonatkozásában az adásvételi szerződésben foglalt feltételekkel – az épített környezet alakításáról és védelméről szóló 1997. évi LXXVIII. törvény 25. §-ának felhatalmazása, valamint Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról szóló 30/2006. (IX. 7.) önkormányzati rendelet 62. § (8) bekezdése és annak 3. számú melléklete alapján biztosított, „oktatás, kultúra” céljából fennálló – **elővásárlási jogával nem él.**

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**IV.**

**Határozati javaslat**

**........../2020. (IX.24.) Kgy. sz. határozat**

A Közgyűlés a helyiségbérlet szabályairól szóló 17/2006. (V.25) önkormányzati rendelet 2. § (3) bekezdése szerint, a Magyarország helyi önkormányzatairól szóló 2011. évi CLXXXIX törvény 13. § (1) bekezdés 7. pontjában foglaltak alapján a Szombathely, Óperint u. 15. szám alatti, 5705/A/4/6 hrsz-ú, 115 m2 alapterületű ingatlanra vonatkozóan a HÁROFIT Közhasznú Egyesület részére ingyenes használatot biztosít az alábbi feltételekkel:

* az ingyenes használat időtartama határozott, 10 évig terjedő időtartamra szól,
* a helyiség fenntartásával, üzemeltetésével kapcsolatos költségek a használót terhelik,
* a használó a helyiséget kizárólag a feladatainak ellátására használhatja,
* a használó a helyiség használatát másnak nem engedheti át,
* a helyiséget az abban folytatni kívánt tevékenység gyakorlásához szükséges módon a használó saját költségén kialakíthatja, berendezheti és felszerelheti, az ehhez és a tevékenysége gyakorlásához esetlegesen szükséges hatósági engedélyek beszerzése a használó kötelezettsége,
* a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt, a helyiséget kiürítve és tisztán, átadáskori állapotban és felszereltséggel köteles visszaadni.
* a használó tudomásul veszi, hogy amennyiben az ingatlant a használatba-adási megállapodásban meghatározottól eltérő célra, rendeltetésellenesen használja, rongálja, vagy a megállapodásban vállalt kötelezettségeit nem teljesíti, kártérítési felelősséggel tartozik, illetőleg ez olyan oknak minősül, melynek következtében a használatba-adó a megállapodást azonnali hatállyal felmondhatja;
* a használati jogviszony fenti okokból történő megszűnése esetén, a használó köteles az általa használt ingatlant a használatba-adó részére visszaadni.

A Közgyűlés felhatalmazza a polgármestert az ingyenes használatra vonatkozó megállapodás aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**V.**

**Határozati javaslat**

**........../2020. (IX.24.) Kgy. sz. határozat**

1. A Közgyűlés a Berzsenyi Dániel Könyvtár Szófia u. 31. szám alatti, 1290 hrsz-ú „kivett kultúrház” megnevezésű ingatlanra vonatkozóan fennálló ingyenes használati jogviszonyát 2020. október 1. napjától megszünteti.
2. Közgyűlés a Szófia u. 31. szám alatti ingatlan értékesítésére vonatkozó pályázati felhívást az előterjesztés 2. számú mellékletével megegyező tartalommal, értékbecsléssel alátámasztott 30.600.000,- Ft+ÁFA vételárral elfogadja.
3. A Közgyűlés felhatalmazza a polgármestert, hogy az előterjesztés mellékletében foglalt pályázati felhívás alapján az ingatlan értékesítésére vonatkozóan a pályázati felhívást kiírja.
4. A Közgyűlés felkéri a polgármestert, amennyiben a pályázati eljárás eredménytelenül zárul, úgy gondoskodjon az előterjesztés mellékletével egyező tartalommal a pályázat további kiírásáról.
5. A Közgyűlés felkéri a polgármestert, amennyiben az aktualizált forgalmi érték változik, az új pályázatot ismét terjessze a Közgyűlés elé.
6. A Közgyűlés a Kámoni Fiókkönyvtár elhelyezése céljából a Kámoni Arborétum és Ökoturisztikai Központ területén lévő, Szent Imre herceg út 84/b. szám alatti 828/7 hrsz.-ú ingatlan 2300 m² nagyságú részét a Berzsenyi Dániel Könyvtár ingyenes használatába adja az alábbi feltételekkel:

* az ingyenes használati jogviszony határozatlan időre szól;
* a használó az ingatlant kizárólag feladatai ellátására használhatja;
* a használó használati jogának gyakorlásában a rendes gazdálkodás szabályai szerint köteles eljárni: viseli az ingatlan fenntartásával, üzemeltetetésével, karbantartásával, tisztántartásával járó terheket. Használót terhelik azok a kötelezettségek, melyek az ingatlan használatával kapcsolatosak, továbbá köteles viselni az ingatlanhoz fűződő közterheket;
* az ingatlan használatával kapcsolatos költségeket a használó a kezelő részére, a kezelő által meghatározott módon köteles megfizetni.
* a használó jogosult a használatba adott ingatlant az abban folytatni kívánt tevékenység gyakorlásához szükséges módon, a saját költségén kialakítani, berendezni, felszerelni. A használatra átadott ingatlanon bárminemű építési vagy átalakítási munka csak a használatba-adó előzetes hozzájárulásával végezhető, mely azonban nem pótolja az egyéb szakhatósági engedélyeket;
* a használó az ingatlan használatának jogát másnak nem engedheti át. E kikötés megszegése rendkívüli felmondási oknak minősül;
* amennyiben a használatba-adó az ingatlant a használat időtartama alatt értékesíti, illetve más célú hasznosításáról dönt, abban az esetben a használat megszűnik. Amennyiben az ingatlant a használatba-adó más célra hasznosítja, úgy megfelelő csereingatlan biztosításáról nem köteles gondoskodni;
* mennyiben a használati jogviszony bármely okból megszűnik, a használó köteles az általa használt ingatlant a használatba-adó részére visszaadni. A használó az ingyenes használat megszűnésekor ráfordításai, illetve azok időarányos részének megtérítésére nem tarthat igényt, az ingatlant kiürítve és tisztán köteles visszaadni. A használati jogviszony megszűnésével kapcsolatban a használó semmilyen igénnyel nem léphet fel a használatba-adóval szemben;
* a használatba-adó a használatot a használó szükségtelen zavarása nélkül bármikor ellenőrizheti.

1. A Közgyűlés felhatalmazza a polgármestert az 1. pont szerinti megszüntető okirat, illetve a 6. pont szerinti ingyenes használatba adási megállapodás aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** 1-2. pont: azonnal

3. pont: pályázat kiírása: 2020. október 5.

4-5. pont: folyamatos

6. pont: azonnal

**VI.**

**Határozati javaslat**

**........../2020. (IX.24.) Kgy. sz. határozat**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján a szombathelyi 2164/8 hrsz.-ú, 11-es Huszár út 40. szám alatti ingatlanon található 11-es Huszár laktanya alakuló terének az Apáczai Waldorf Általános Iskola és Alapfokú Művészeti Iskola által nem használt területének ingyenes használatát engedélyezi a Magyar Honvédség 6. Sipos Gyula Területvédelmi Ezred részére 2020. október 1-től 2025. szeptember 30-ig terjedő 5 év határozott időtartamra.

A Közgyűlés az egyesület részére ingyenes használatot biztosít az alábbi feltételekkel:

* a terület fenntartásával, üzemeltetésével kapcsolatos költségek a használót terhelik,
* az ingatlanon balesetveszélyes épületek találhatók, ezért a használó köteles minden alkalommal kiemelt figyelmet fordítani a személy- és vagyonvédelem biztosítására;
* a használó az ingatlant kizárólag a feladatainak ellátására használhatja, a terület használatát másnak nem engedheti át,
* a kiképzések időpontját tanítási időn kívül, az Iskola vezetésével és az Apáczai Csere János Alapítvánnyal egyeztetve kell meghatározni;
* a használó ki- és beközlekedésre a 11-es Huszár út felől, az Apáczai Csere János Alapítvány épülete melletti kaput használhatja, melyet minden alkalommal köteles zárni;
* az ingatlanrészt az azon folytatni kívánt tevékenység gyakorlásához szükséges módon a használó saját költségén kialakíthatja, berendezheti és felszerelheti, az ehhez és a tevékenysége gyakorlásához esetlegesen szükséges hatósági engedélyek beszerzése, az azokban foglaltak betartása a használó kötelezettsége,
* a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt, a területet kiürítve és tisztán, átadáskori állapotban köteles visszaadni.

A Közgyűlés felhatalmazza a polgármestert az ingyenes használatra vonatkozó megállapodás aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**VII.**

**Határozati javaslat**

**........../2020. (IX.24.) Kgy. sz. határozat**

Szombathely Megyei Jogú Város Közgyűlése a helyiségbérlet szabályairól szóló 17/2006. (V. 25.) önkormányzati rendelet 2. § (3) bekezdése alapján az Újperinti Sportegyesület részére a szombathelyi 10645 hrsz.-ú, Erkel Ferenc u. 5. szám alatti 112 m²-es, klub-, könyvtár és kiszolgáló helyiségeket magában foglaló helyiségcsoportra 2020. október 1. napjától 2025. szeptember 30. napjáig, 5 év határozott időtartamra ingyenes használatot engedélyez.

A Közgyűlés az egyesület részére ingyenes használatot biztosít az alábbi feltételekkel:

* a helyiségcsoport fenntartásával, üzemeltetésével, karbantartásával és felújításával kapcsolatos költségek a használót terhelik,
* használó kötelessége saját nevében az üzemeltetéssel kapcsolatos szerződéseket megkötni;
* az ingatlanrész tervezett átalakításáról vagy más építési munkákról a használó köteles a tulajdonost és vagyonkezelőt értesíteni, hozzájárulásukat beszerezni;
* a helyiségeket az abban folytatni kívánt tevékenység gyakorlásához szükséges módon a használó saját költségén kialakíthatja, berendezheti és felszerelheti, az ehhez és a tevékenysége gyakorlásához, programok lebonyolításához esetlegesen szükséges hatósági engedélyek beszerzése a használó kötelezettsége,
* a használó a helyiségeket kizárólag a feladatainak ellátására használhatja, a használatba vett terület rendszeres gondozását köteles elvégezni;
* a használó a helyiségek használatát másnak nem engedheti át;
* a zavaró hatású rendezvények, programok tervezett idejéről az ingatlanon található lakásban élőket minden alkalommal értesíteni kell;
* az ingatlant választóköri szavazóhelyiségként biztosítani kell;
* a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt, a helyiségeket kiürítve és tisztán, átadáskori állapotban és felszereltséggel köteles visszaadni.

A Közgyűlés felhatalmazza a polgármestert az ingyenes használatra vonatkozó megállapodás aláírására.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**VIII.**

**Határozati javaslat**

**........../2020. (IX.24.) Kgy. sz. határozat**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján a szombathelyi Szent Márton utcai aluljáróban található 87 m²-es üzlethelyiség ingyenes használatra vonatkozó szerződés módosítását engedélyezi a SZOVA Nonprofit Zrt. részére az alapszabályában meghatározott közfeladatok ellátásának elősegítése céljából.

A Közgyűlés az ingyenes használatba-adási megállapodást az alábbiakkal módosítja:

* az ingyenes használat időtartama 2020. november 1. napjától 2025. október 31. napjáig meghosszabbodik.

Egyebekben a használatba-adási megállapodás változatlan tartalommal marad érvényben.

A Közgyűlés felhatalmazza a polgármestert az ingyenes használatra vonatkozó szerződés módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** 2020. november 1.

**IX.**

**Határozati javaslat**

**........../2020. (IX.24.) Kgy. sz. határozat**

A Közgyűlés egyetért a Pálos Károly Szociális Szolgáltató Központ és Gyermekjóléti Szolgálat és Szombathely Megyei Jogú Város Önkormányzata között 2019. augusztus 30. napján – a Jászai M. u. 4. szám alatti ingatlanra használatára vonatkozóan – létrejött ingyenes használati megállapodás módosításával.

A Közgyűlés az ingyenes használatba-adási megállapodást az alábbiak szerint módosítja:

* A használatba adó kötelezettséget vállal arra, hogy az ingatlanra vonatkozóan fennálló határozatlan idejű, ingyenes használati jogviszonyt – az intézmény által a TOP-7.1.1-16-H-101-13. kódszámú pályázati felhívásra benyújtott pályázat pozitív elbírálása esetén – a projekt megvalósítás befejezésétől számított 5 évig nem szünteti meg.

Egyebekben a használatba-adási megállapodás változatlan tartalommal marad érvényben.

A Közgyűlés felhatalmazza a polgármestert az ingyenes használatra vonatkozó szerződés módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**X.**

**Határozati javaslat**

**........../2020. (IX.24.) Kgy. sz. határozat**

Szombathely Megyei Jogú Város Közgyűlése az Aranypatak lakópark útjainak tulajdoni és kezelői jogának átadás-átvételéről szóló előterjesztést megtárgyalta, az abban foglaltakat tudomásul vette és az alábbi döntést hozta:

1. A Közgyűlés egyetért azzal, hogy az Aranypatak lakópark útjainak (Weöres Sándor utca 4063/11 hrsz., Szenczy Imre utca 4063/31 hrsz., Lancsics Bonifác utca 4063/42 hrsz., Csepy Dömötör utca 4063/20 hrsz., 4063/17-hrsz-ú közpark besorolású terület) tulajdoni és közútkezelő jogát Szombathely Megyei Jogú Város Önkormányzata az Aranypatak Lakópark Közműépítő Építőközösség tagjainak ingatlan-nyilvántartásba bejegyzett tulajdonosaitól térítésmentesen átvegye.
2. A tulajdonba és kezelésbe vétel feltétele a térítésmentes tulajdonba adásra és kezelői jog átadására vonatkozó megállapodás megkötése az Aranypatak Lakópark Közműépítő Építőközösség tagjainak ingatlan nyilvántartásba bejegyzett tulajdonosai, mint átadók és Szombathely Megyei Jogú Város Önkormányzata, mint átvevő között a Szombathely belterület 4063/11 hrsz.-ú, 4063/31 hrsz.-ú, 4063/42-hrsz-ú, 4063/20-hrsz-ú, 4063/17 hrsz.-ú ingatlanokra.
3. A Közgyűlés felhatalmazza a Polgármestert, hogy a 2. pont végrehajtására a szerződést aláírja.

**Felelős:** Dr. Nemény András, polgármester

Dr. Horváth Attila, alpolgármester

Horváth Soma, alpolgármester

Tóth Kálmán, Városstratégiai, Idegenforgalmi és Sport Bizottság elnöke

Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

**Határidő:** 2020. december 31.